Okresná prokuratúra Nitra 
Damborského 1, 949 99 Nitra 1 	

Sp. zn. : 3 Pv 330/14/4403	Nitra, 19.3.2015
EEČ : 2-32-67-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
za prečin zanedbania povinnej výživy podľa § 207 odsek 1, odsek 3 písmeno a) Trestného zákona, ktorého sa dopustil na tom skutkovom základe, že: 
ako otec maloletého XXXXX, nar. XXXXX, bytom u matky XXXXX v XXXXX, hoci má k tomuto vyživovaciu povinnosť priamo zo Zákona o rodine a na základe rozsudku Okresného súdu v XXXXX č.k. XXXXX zo dňa 26.09.2011, právoplatného dňa 10.10.2011, je povinný prispievať na jeho výživu sumou 80,- Eur mesačne od 01.10.2011 do rúk matky vždy do 15-teho dňa príslušného mesiaca vopred, od 01.10.2013 si túto povinnosť riadne neplnil a tak za obdobie od 01.10.2013 do 28.02.2015 dlhoval na výživnom sumu vo výške 800,- Eur, pričom na základe rozhodnutia Úradu práce, sociálnych vecí a rodiny XXXXX č. XXXXX zo dňa 17.02.2014, právoplatného dňa 25.02.2014, je matke dieťaťa od 01.11.2013 vyplácané náhradné výživné vo výške 80,- Eur mesačne,  

lebo zanikla trestnosť činu.

Odôvodnenie:

Vyšetrovateľ Okresného riaditeľstva Policajného zboru Odbor kriminálnej polície v XXXXX uznesením sp. zn. XXXXX zo dňa 13.05.2014 podľa § 199 odsek 1 Trestného poriadku začal trestné stíhanie a následne uznesením rovnakej sp. zn. zo dňa 30.09.2014  podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1, odsek 3 písmeno a) Trestného zákona na skutkovom základe opísanom vo výroku tohto uznesenia a po vykonanom skrátenom vyšetrovaní predložil vyšetrovací spis prokurátorovi spolu s návrhom na zastavenie trestného stíhania.
Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Preskúmaním predmetného vyšetrovacieho spisu som zistila, že skutok sa stal, je trestným činom a osobou páchateľa je XXXXX, pričom poukazujem na trestné oznámenie Úradu práce, sociálnych vecí a rodiny XXXXX, zápisnice o výsluchoch svedkyne XXXXX ako aj obvineného XXXXX a listinné dôkazy nachádzajúce sa vo vyšetrovacom spise. Z uvedených dôkazov vyplýva, že obvinený XXXXX riadne neprispieval na výživu svojho syna maloletého XXXXX od 01.10.2013 a do 28.02.2015 dlhoval na jeho výživnom sumu vo výške 800,- Eur.
Svedkyňa XXXXX v zápisnici o výsluchu dňa 26.02.2015 č.l. 108-115 uviedla, že v novembri 2014 prevzala od obvineného XXXXX 400,- Eur ako dlžné výživné, následne dňa 25.02.2015 prevzala 400,- Eur. Ku dňu 28.02.2015 obvinený XXXXX nemá žiadnu podlžnosť na výživnom. 
Na č.l.107 sa nachádzajú fotokópie poštových poukazov, podľa ktorých obvinený XXXXX poslal poškodenej XXXXX dňa 30.10.2014 sumu 400,- Eur a dňa 20.02.2015 sumu 320,- Eur a 80,- Eur, teda spolu 800,- Eur. 
Vzhľadom na to, že z vyšetrovacieho spisu nevyplýva, že trestný čin mal trvalo nepriaznivé následky a obvinený XXXXX vyživovaciu povinnosť na maloletého XXXXX za obdobie od 01.10.2013 do 28.02.2015 vo výške 800,- Eur dodatočne splnil v plnej výške, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Erika Kučerová
prokurátorka